በአምስት ዓመቱ ዕቅድ 57 ሺሕ ኪሎ ሜትር መንገድ ተገንብቷል
 እየተጠናቀቀ ባለው የዕድገትና ትራንስፎርሜሽን ዕቅድ ዘመን 57 ሺሕ ኪሎ ሜትር የመንገድ አውታር መዘርጋቱን የኢትዮጵያ መንገዶች ባለስልጣን አስታወቀ፡፡መንግስት ለመንገድ ልማት ከፍተኛ ትኩረት መስጠቱን ያመለከተው ባለስልጣኑ ዕቅዱ መተግበር ሲጀመር 48 ሺ ኪሎ ሜትር የነበረው የመንገድ አውታር ከ90 በመቶ በላይ አፈፃፀም በማስመዝገብ 105 ሺሕ ኪሎ ሜትር ማድረስ ተችሏል፡፡ በዕቅድ ዘመኑ የመንገድ ልማትን ለማፋጠን በተደረገው ርብርብ ከ70 በላይ ፕሮጀክቶች ሙሉ በሙሉ መጠናቀቃቸውንና 60 ያህል አዳዲስ የመንገድ ፕሮጀክቶች ግንባታ መጀመሩን የባለስልጣኑ የኮሙኒኬሽን ዳይሬክቶሬት ዳይሬክተር አቶ ሳምሶን ወንድሙ ለዋልታ ኢንፎርሜሽን ማዕከል ተናግረዋል፡፡ከመንግስት፣ ከብድርና ከዕርዳታ ከተገኘ ገንዘብ 105 ነጥብ 2 ቢሊዮን ብር ወጭ የተደረገ ሲሆን ከ78 በመቶ በላይ የሚሆነው በኢትዮጵያ መንግስት መሸፈኑን አቶ ሳምሶም ገልጸዋል። ዳይሬክተሩ አያይአዘውም በያዝነው የበጀት ዓመት የአስራ አንድ ወራት ያለው አፈፃፀምም 92 በመቶ ሲሆን ለዚሁ ትግበራ 19 ነጥብ ዘጠኝ ቢሊዮን ብር ወጭ ተደርጓል ብለዋል፡፡በሁሉ ዓቀፍ የገጠር መንገድ ተደራሽነት ፕሮግራም እስከ አሁን በአጠቃላይ 48 ሺሕ 361 ኪሎ ሜትር ለመገንባት መቻሉንና  አፈፃፀሙ 68 በመቶ መሆኑን አቶ ሳምሶም ተናግረዋል። በአንዳንድ አካባቢ መንገዶች በተያዘላቸው የጊዜ ገደብ መሰረት  እንደማይጠናቀቁ የጠቆሙት ዳይሬክተሩ በመንገድ ግንባታ ክልል ውስጥ የሚገኙ ቤቶችና ንብረቶች ቶሎ አለመነሳት፤ ሥራ ተቋራጮች በቂ የሰው ኃይልና አስፈላጊ መሳሪያዎችን ይዘው በወቅቱ ወደ ሥራ አለመግባት፤ ለሥራው በቂ ትኩረት አለመስጠትና  የማኔጅመንት ችግር በምክንያትነት ጠቅሰዋል።በአንዳንዶቹ ግንባታ በሚከናወንባቸው አካባቢዎች የሚገኙ የህብረተሰብ ክፍሎችን በማወያየየትና ግንዛቤ በመፍጠር፤ በየደረጃው የሚገኙ አመራሮችንም  በማሳተፍ ችግሩን ለመፍታት መቻሉን የገለጹት አቶ ሳምሶም  በቀጣይ ተመሳሳይ ችግሮችን  ለመቅረፍ ባለስልጣኑ  ትኩረት ሰጥቶ እየተንቀሳቀሰ ነው ብለዋል ፡፡እንደ አቶ ሳምሶም ገለጻ ሥራ ተቋራጮች ጋር በተያያዘ የሚስተዋለውን ክፍተት ለማስተካከል የአቅም ግንባታና መሰል ድጋፍ የመስጠት፣  ተገቢውን ቁጥጥርና ክትትል የማድረግ፣ ዝቅተኛ አፈፃፀም ያስመዘገቡት ላይ እርምጃ የመውሰድ  ተግባራት ይከናወናሉ ብለዋል።በሁሉ ዓቀፍ የገጠር መንገድ ተደራሽነት ፕሮግራም የነበረው አፈጻጸም ዝቅተኛ እንደነበር ጠቁመው ችግሩ ለስራው  አዲስ መሆን፤ አገር በቀል ሥራ ተቋራጮችና አማካሪዎችን ወደ ሥራ ማስገባት፤ የኮንስትራክሽን ግብዓቶች በወቅቱ አለመድረስና  የፋይናንስ ዕጥረት ችግሩን ከፈጠሩ ምክንያቶች ናቸው ብለዋል።በመንገድ ልማት ዘርፍ ሊደረስበት የተያዘውን ዕቅድ ሙሉ በሙሉ ለማሳካት በሁለተኛው  የእድገትና ትራንስፎርሜሽን ዕቅድ ዘመን የማካካስ ሥራ በመስራት በመንቀሳቀስ ዕቅዱን ለማሳካት ይሰራል ብለዋል፡፡  መንገድ ያልደረሰባቸውን አካባቢዎች የመንገድ ተደራሽነት ማረጋገጥ፤ ከፍተኛ የትራፊክ ፍሰት በሚስተዋልባቸው አካባቢዎች ተጨማሪ ዘመናዊ የፍጥነት መንገዶችን መገንባት፣  የባለስልጣን መስሪያ ቤቱን አሰራር ዘመናዊ ማድረግና የመሳሰሉ ተግባራት ቀጣይ የትኩረት አቅጣጫዎች ናቸው ተብላል፡፡የሞጆ – ሃዋሳ እና የአዲስ አበባ- ሰበታ ዘመናዊ የፍጥነት መንገዶች ግንባታም በቀጣይ በትኩረት የሚኬድባቸው ፕሮጀክቶች ሲሆኑ  የሥራ ተቋራጮችን ቁጥር በመጨመር ውድድር በማስፈን የተሻለ ውጤት ለማስመዝገብ እንደሚሰራ አቶ ሳምሶን ገልጸዋል፡፡በዕድገትና ትራንስፎርሜሽን ዕቅዱ የመንገድ አውታሩን 136 ሺሕ  ኪሎ ሜትር የማድረስ ግብ ተቀምጧል ያሉት ዳይሬክተሩ  በሁሉ ዓቀፍ የገጠር መንገድ ተደራሽነት ፕሮግራም ክረምት ከበጋ የሚያገለግሉና የገጠር ቀበሌዎችን ከዋና መንገዶች ጋር የሚያገናኙ ደረጃቸውን የጠበቁ 71ሺሕ 523 ኪሎ ሜትር ለመገንባት ዕቅድ መያዙን ጠቁመዋል፡፡ 